**Alternativets bestyrelse Lokalforening Hørsholm-Fredensborg**

 **Referat af åbent bestyrelsesmøde mandag den 26. august 2019 kl. 19.30**

Til stede:

Sidsel Dyekjær (SD), Mette Jeppesen (MJ), Ingrid Olsen (IO) og Vibeke Hørsted Jensen (VHJ – referent).

**Dagsorden:**

1. **Evaluering af valgkamp**
2. **Sidste nyt fra storkredsen**
3. **Kassererfunktionen**
4. **Arrangement med Christian Poll**
5. **Medlemsdag 26. oktober**
6. **Samarbejde med andre lokalforeninger**

**Ad 1 – Evaluering af valgkamp**

1. Mette gjorde opmærksom på et evalueringsmøde for medlemmerne i Storkredsen den 14. september kl. 11.00-14.00 i Kedelhuset arrangeret af Storkredsen. Bina Seff og Mette Jeppesen står for arrangementet – der er tilmelding på AlleOs.
2. Kandidatudvalget er i gang med at evaluere de opstillede kandidater, herunder valgprocedurerne, samarbejde mellem kandidaterne etc. Hver enkelt kandidat bliver evalueret og giver ligeledes sin feedback til udvalget.
3. Central evaluering: Der sker en central evaluering, hvor alle procedurer skal tages op til vurdering.
4. På Dialog: Lokalforeningerne skal lave en online evaluering af valgkampen, hvor de enkelte bestyrelsesmedlemmer kan gå ind og evaluere, hvis de har lyst. Dette skal ske inden 1. september.

**Ad 2 – Sidste nyt fra Storkredsen**

Mette informerede om, at Storkredsen siden valget bl.a. har arbejdet med udarbejdelse af en mødekalender + fastsat en dato for årsmødet.

Der bliver samtidig løbende arbejdet med forslag til vedtægtsændringer.

Derudover er det glædeligt, at Alternativets unge har udtrykt ønske om at få en fast plads i Storkredsens bestyrelse.

Mette gav udtryk for, at Storkredsen har brugt rigtig mange kræfter på det organisatoriske + på mange person-problemer, hvor det optimale ville være, at Storkredsen var en ”back-up” og kunne understøtte aktiviteterne i de forskellige kredse.

En idé kunne være et ugentligt skema over, hvad der sker i Nordsjælland.

**Ad 3 – Kassererfunktionen**

Ingrid kunne meddele, at hun havde indkøbt ny pc, fået installeret Windows 10 og Office-pakken, så hun nu var klar til at komme på Merkur bank. Der blev aftalt et tidspunkt (5.9. kl. 16.00), hvor hele bestyrelsen mødes og tilmeldes til banken. – Ingrid skal søge både Hørsholm og Fredensborg kommune om tilskud; desuden vil lokalafdelingen modtage tilskud fra partikassen iht. en fordelingsnøgle.

**Ad 4 – Arrangement med Christian Poll**

Christian Poll har sagt ja til et arrangement på KulturStationen torsdag den 3. oktober kl. 18.00-21.00, hvor han vil fortælle om sine 4 år i Folketinget.

Bestyrelsen enedes om, at arrangementet skal omfatte pizza, vin, øl og vand (lokalforeningen betaler).

Vibeke kontakter KulturStationen og reserverer datoen samt udfærdiger presse­meddelelse og sender denne til lokalpressen, KulturStationen samt Kultunaut i uge 38.

Sidsel lægger pressemeddelelsen på AlleOs og på Facebook samt sender mail til alle lokalkredsens medlemmer.

**Ad 5 – Medlemsdag 26.10.**

Sidsel gjorde opmærksom på, at der bliver afholdt en medlemsdag den 26. oktober i Middelfart. Nærmere følger senere.

**Ad 6 – Samarbejde med andre foreninger**

Mette havde talt med forpersonen i Hillerød, som laver forskellige aktiviteter, og de havde drøftet muligheden for at udveksle aktiviteter og/eller samarbejde om at lave aktiviteter. Spørgsmålet er, om et evt. samarbejde kan og skal formaliseres – om man skal arrangere noget sammen eller blot sende information rundt til hinanden; det kunne måske også handle om interne politiske diskussioner.

Bestyrelsen blev opfordret til at ”summe” over idéen.

Mødet sluttede kl. 21.30.